Lukas Hradecký juhlii jalkapallon Saksan cupin voittoa. Eintracht Frankfurt kaatoi finaalissa Berliinin olympiastadionilla jättiläisseura Bayern Münchenin 3–1. Eintracht Frankfurt voitti edellisen kerran Saksan cupin vuonna 1988. Vuosi sitten Eintracht hävisi Borussia Dortmundille finaalissa 1–2-lukemin.

Ante Rebic laukoi altavastaaja Eintracht Frankfurtin 1–0-johtoon vain 11. minuutin pelin jälkeen. Rebic karkasi kolmen puolustajan pihdeistä ja laukoi pallon alakulmaan.

Bayernilla riitti maalipaikkoja avausjaksolla, mutta Hradecký piti maalinsa puhtaana. Lähimpänä tasoitusmaalia oli Robert Lewandowski, joka osui vapaapotkusta ylärimaan.

Toisen jakson alussa Lewandowski onnistui ja Bayern tuli tasoihin. Puolalaishyökkääjä sai pallon rangaistusalueelle ja laukoi pakin jalan kautta pallon verkkoon. Hradecký aavisti tilanteessa alkuperäisen laukauksen suuntaan ja oli voimaton.

Tasoitusmaalinsa jälkeen Bayern painoi yhä kovemmin pelin Eintrachtin päätyyn. Mats Hummels puski kulmapotkusta pallon jo Hradeckýstä yli, mutta ylärima pelasti jälleen.

Vain hetki toisen yläriman jälkeen Eintracht iski vastahyökkäyksestä pallon maaliin. Rebicin illan toista osuma tarkistettiin videolta, mutta hyväksyttiin lopulta. Hyökkääjä karkasi kahden Bayern-puolustajan välistä ja sijoitti pallon verkkoon.

Lisäajalla Hradecký torjui vielä kerran lähietäisyydeltä Bayernin pahan maalipaikan. Bayern-pelaajien vaatimuksesta ottelun erotuomari kävi tarkistamassa tilanteen mahdollisia rikkeitä myös videolta, mikä viivytti ottelun ratkaisua usealla minuutilla. Rangaistuspotkua ei kuitenkaan tullut ja Bayernin epäonnistuneen kulmapotkun jälkeen Mijat Gacinovic karkasi tekemään tyhjään maaliin 3–1-ratkaisuosuman.

Hradeckylle ottelu oli viimeinen Eintrachtin maalivahtina, sillä hän siirtyy suurempaan seuraan kauden päätyttyä. Suomen maajoukkueen ykkösvahti on pelannut seurassa kolme kautta. Saksalaismedian mukaan Bayer Leverkusen olisi suomalaisen uusi osoite.

Cup-finaali oli myös Eintracht Frankfurtin managerin Niko Kovacin viimeinen joukkueen peräsimessä. Kroatialainen siirtyy ensi kaudeksi finaalin häviäjän Bayern Münchenin riveihin. Bayern voitti Bundesliigan ylivoimaisesti ja otti jo kuudennen mestaruutensa peräkkäin.

Lue myös:

Bundesliigan fanit arvostivat Hradeckyn sarjan parhaaksi maalivahdiksi – "Pitkällä ollaan uuden sopimuksen kanssa"